als_Latn dik_Latn azb_Arab
Përshëndetje të gjithëve. Unë jam një vajzë 22 vjeç dhe nuk do të shkruaj për aventurat dhe ngjarjet e moshës sime. Unë kam pasur shumë probleme. Kam një motër më të madhe dhe një vëlla më të vogël. Ne vijmë nga një qytet i vogël. Në fillim motra erdhi në shkollë në Tiranë e pas saj erdha dhe unë. Familja ime donte që edhe vëllai ta vazhdonte gjimnazin në Tiranë dhe kështu morëm një shtëpi me qera që të vinim të gjithë në Tiranë. Babi nuk mund ta linte punën në qytetin ku jetonim dhe vinte vetëm fundjavave. Unë isha një vajzë aktive në shkollë dhe në disa OJF dhe vija vetëm në darkë në shtëpi duke mos vënë re një ftohje të prindërve të mi. Nuk i kisha dëgjuar të grindeshin dhe duke qenë gjatë gjithë kohës në aktivitet nuk i kushtova rëndësinë e duhur. Babi nuk vinte shpesh fundjavave duke na thënë që kishte shumë punë dhe shpesh shkonim ne atje. Por mami nuk vinte me ne. Aty kuptova që çështja e tyre ishte serioze.
Motra atë periudhë kishte ikur në Itali për një periudhë 3 mujore dhe nuk kisha kujt t’i kërkoja ndihmë për të zgjidhur këtë mister që kishte lindur, kurse vëllai është një tip i papërgjegjshëm dhe shumë indiferent. Një lidhje jashtëmartesore apo një ftohje e natyrshme? Më dukej e pabesueshme që në moshën e tyre, në vend që të merreshin me problemet e familjes dhe shkollimin e fëmijëve, u shkonte mendja për gjëra të tilla. Dyshimet e mia morën fund një natë kur pashë se si mami u bë shumë protektive ndaj telefonit të saj celular. Ajo e kishte zakon ta mbante atë në xhepin e tutave ose të fustanit po askush nuk dyshonte sepse e dinim që i qe bërë ves që kur ishte vëllai më i vogël dhe donte të luante me gjarpër. Atë natë ajo e kishte lënë telefonin në minibar dhe unë e mora ti bëja një SMS motrës në Itali. Ajo u ngrit nga divani duke ma tërhequr nga dora dhe duke më thënë “Po më fiket për bateri dhe merr motra e s’flas dot”. Unë dyshova diçka por s’i lashë të kuptonte gjë me qëllim që ta zbuloja. Një ditë e gjeta mundësinë t’ia kontrolloja pasi e kishte harruar në xhepin e xhaketës. O Zot! Nëse do të kisha mundësinë ta ktheja kohën mbrapa nuk do ta bëja edhe njëherë! Një varg mesazhesh ordinere, banale dhe të ndyra që mendoj se as adoleshentët nuk i shkruajnë .Që nga ai moment unë nuk e shihja dot më në sy atë grua. Më vonë zbulova që ai ishte vëllai i pronarit të punës së saj dhe është nga i njëjti qytet me ne. Edhe babait nuk i jepja të drejtë sepse edhe ai ka pasur përgjegjësitë e tij, por unë nuk i njihja arsyet dhe nuk gjykoj asnjërin prej tyre.
Di vetëm që ajo shtëpi ku shkoj të fle është si një ferr për mua. Motra bashkëjeton me dikë, vëllai është një 19 vjeçar që s’po përfundon dot shkollën e mesme dhe endet rrugëve, mamaja që tashmë është në periudhën e menopauzës i ulërin vëllait që prish lekë dhe mua që nuk kontribuoj në punët e shtëpisë dhe pastaj shkon e mbyllet në dhomë dhe flet në telefon si adoleshente, e sigurt që nuk dëgjohet në dhomën tonë.
Më mungon harmonia në familje, më mungojnë mbrëmjet e verës kur ishim të vegjël dhe dilnim e rrinim deri vonë në ballkonin e shtëpisë. Më mungon të dëgjoj të qeshura në shtëpi, të festojmë Bajramin, Ditën e Verës, Vitin e Ri. Tani gjithçka është shkatërruar fatkeqësisht dhe unë shpresoj që gjithsecili të jetë mirë në jetën e vet.
als_Latn als_Latn als_Latn als_Latn